ઓરિસ્સાના પૂર્વ મુખ્યમંત્રી જાનકી બલ્લભ પટનાઇકના અવસાન (21 એપ્રિલ 2015) સાથે યાદ આવ્યું કે 18-24 મે અને 3-9 ઑગસ્ટ 1986 દરમિયાન પ્રકટ થયેલા ‘ધ ઇલસ્ટ્રેટેડ વીકલી ઑફ ઇન્ડિયા’ના બે અંકોમાં તેમની બદનક્ષી કરતી વાતો છપાયા પછી જે.બી. પટનાઇકે રૂપિયા એક કરોડનું વળતર માગતો કાનૂની દાવો કર્યો હતો. લાંબી કાનૂની લડાઈના અંતે વીકલીના તત્કાલીન તંત્રી પ્રીતીશ નાંદીએ સપ્ટેમ્બર 1989ના એક અંકમાં વીકલીના કવર પર માફી માગવાના ઉલ્લેખ સાથે અંદરના પાને વિસ્તૃત માફી માગી હતી. કરોડ રૂપિયાના વળતર માટે કોર્ટ બહાર સમાધાનનો માર્ગ વીકલીના પ્રકાશક ટાઇમ્સ ઑફ ઇન્ડિયા જૂથ અને બેનેટ કૉલમન એન્ડ કંપનીએ અપનાવ્યો હતો.